Droogte: Skenkings benodig vir uitreik na Oos-Kaap | Landbou
Droogte: Skenkings benodig vir uitreik na Oos-Kaap
Ter illustrasie. Foto: Fredalette Uys
SA Water Warriors reik volgende maand uit na Wolwefontein en Kleinpoort in die Oos-Kaap waar hulle hoop om droogtehulp na sowat 300 boere, plaaswerkers en hul gesinne te neem.
Mnr. Pieter du Plessis van SA Water Warriors sê dié dorpe gaan sedert 2015 onder die droogte se impak gebuk, asook die slegte maatskaplik-ekonomiese omstandighede in die provinsie waar watertekorte, voedselonsekerheid en onvoorspelbare reënvalpatrone ervaar word.
"Gebiede van die Oos-Kaap wat met die Karoo oorvleuel, is veral hard deur die droogte getref. Die droogte het groot dele geraak waar met vee geboer word. Dit verteenwoordig 19% van die provinsie se weigebiede en 5 600 werksgeleenthede. Die droogte het ook 'n stokkie gesteek voor die voorbereiding van grond vir planttyd."
Hy sê benewens die voortslepende droogte het 'n sprinkaanplaag onlangs op dele van die provinsie toegesak. Om voer en voermiddels na Wolwefontein en Kleinpoort te vervoer, kos van R25 000 tot R30 000. "Ons koop voerprodukte met 'n hoë voedingswaarde aangesien die diere net oorleef as hulle daagliks gevoer word en genoeg proteïene inneem."
Hulle koop ook nie-bederfbare produkte vir die kospak van R300 wat aan elke gesin gegee word.
Die uitreik vind op 3 Julie plaas. Besoek SA Water Warriors se Facebookblad vir nog inligting of om uit te vind hoe om betrokke te raak.